《简友生促酒》
宋代·李处权

闭门倾浊醪，胜接俗子语。蟹螯得橙齑，风味正如许。

缅怀冰雪姿，何由对谈麈。夫君腹为笥，万卷方撑拄。

哦诗送归鸿，平生无漫与。十年就閒旷，一日看轩翥。

老夫衰病馀，颓然守环堵。无因少年事，插花更椎鼓。

岁晚场圃休，黄落溪上雨。溪边双白鹭，见影忽惊举。

水天渺无际，瞑霭下前浦。此时亦愁绝，拥鼻吟正苦。

安得百斛舟，载取君家醑。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。